Richter, Ján, minister práce, sociálnych vecí a rodiny SR (2015-02-03):
Ďakujem pekne za slovo, pani podpredsedníčka Národnej rady. Vážené panie poslankyne, páni poslanci, dovoľte, aby som vám zaželal príjemné popoludnie, zároveň by som rád odôvodnil návrh zákona č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov, ktorým sa dopĺňajú niektoré zákony v druhom čítaní. Predloženým návrhom zákona vláda Slovenskej republiky reaguje na novú situáciu po spustení výplat výplatnej fázy dôchodkov z II. piliera. Ukazuje sa, že aj vzhľadom na výšku dôchodkov, ktoré sú sporiteľom za ich nasporené sumy ponúkané, je účasť v II. pilieri pre veľkú časť sporiteľov s najväčšou pravdepodobnosťou nevýhodná. V tejto súvislosti návrh zákona umožňuje sporiteľom v II. pilieri prehodnotiť svoje rozhodnutie a vystúpiť z tohto systému v období od 15. marca 2015 do 15. júna tohto roku. Obdobne ako pri predchádzajúcich otvoreniach II. piliera bude týmto zákonom umožnený aj vstup do II. piliera. Navrhuje sa umožniť vystúpiť z II. piliera všetkým sporiteľom okrem tých, ktorí si dohodli vyplácanie starobného dôchodku alebo predčasného starobného dôchodku s poisťovňou životnou alebo s dôchodkovou správcovskou spoločnosťou alebo ktorí si dohodli so svojou dôchodkovou správcovskou spoločnosťou vyplácanie výnosu z investovania. Sporiteľ, ktorý sa rozhodne vystúpiť z II. piliera, musí Sociálnej poisťovni doručiť písomné oznámenie, ktorého súčasťou je prejav vôle, aby mu zaniklo právne postavenie sporiteľa. Sociálna poisťovňa o doručení tohto písomného oznámenia informuje sporiteľovu dôchodkovú správcovskú spoločnosť, tá následne prevedie sporiteľovu nasporenú sumu tvorenú z povinných príspevkov vrátane výnosu z týchto príspevkov na účet Sociálnej poisťovne, Štátnej pokladnici. V prípade, že si sporiteľ platil dobrovoľné príspevky, nasporená suma tvorená z týchto príspevkov vrátane výnosu mu bude vyplatená. Súčasťou vládneho návrhu zákona je aj novela zákona o sociálnom poistení z dôvodu nevyhnutných legislatívnych úprav v súvislosti so zánikom právneho postavenia sporiteľa z titulu jeho vystúpenia z II. piliera a novela zákona o dani z príjmov, kde sa navrhuje, aby sporitelia, ktorí v minulosti využili v súvislosti s platením dobrovoľných príspevkov daňové zvýhodnenie a rozhodnú sa vystúpiť z II. piliera, aby boli povinní zvýšiť si základ dane o sumu uplatnených zaplatených dobrovoľných príspevkov. V gestorskom výbore bol uplatnený pozmeňujúci návrh, ktorého obsahom je lepšia možnosť porovnania ponúk dôchodkov, ktoré vyhotovili jednotlivé poisťovne sporiteľovi. Tým, že sa sporiteľovi poskytne informácia o percentuálnej výške garantovaného výnosu z umiestnenia prostriedkov technických rezerv, ktorú poisťovňa použila pri výpočte jeho dôchodku. Ak poisťovňa zhodnotí prostriedky technických rezerv a lepšie, než garantovala dôchodcovi pri výpočte dôchodku, je mu povinná minimálne 90 % z tohto lepšieho zhodnotenia následne vyplatiť. Vzhľadom k tomu je žiaduce, aby mal sporiteľ informáciu o výške garantovaného výnosu k dispozícii v čase, keď si medzi ponukami jednotlivých poisťovní vyberá. Ak totiž budú sporiteľovi vyhotovené od dvoch rôznych poisťovní ponuky dôchodkov v rovnakej, resp. veľmi podobnej výške, oplatí sa mu viac akceptovať ponuku z tej poisťovne, ktorá pri výpočte dôchodku počíta s nižším garantovaným výnosom, pretože mu prostredníctvom výplaty prebytkov z výnosu s vyššou pravdepodobnosťou vyplatí dodatočne vyššiu čiastku. Toto alebo touto zmenou sa sleduje väčšia transparentnosť pri ponúkaní dôchodkov z II. piliera a pomoc sporiteľovi sa lepšie rozhodnúť pri voľbe svojho dôchodku. Preto uvedený pozmeňovací návrh podporujem. Ďakujem, skončil som.